Motor-, bestuurslisensies nog langer geldig(Argieffoto) Die departement van vervoer het besluit om die geldigheid van alle motor- en bestuurslisensies wat in die afsonderingstydperk verval het of nog gaan verval, verder te verleng. Fikile Mbalula, minister van vervoer, het regulasies in die Staatskoerant gepubliseer oor die geldigheid van rybewyse en lisensies vir voertuie wat tydens die afsonderingstydperk en binne die komende paar weke verstryk. Alle leerlingrybewyse, rybewyse, tydelike rybewyse en professionele bestuurspermitte wat verstryk in die tydperk van 26 Maart tot 31 Augustus word as geldig beskou en die geldigheid daarvan word verleng tot 31 Januarie 2021. Motorlisensieskyfies, tydelike permitte en padvaardigheidsertifikate wat tussen 26 Maart tot en met 31 Mei verval het, word steeds as geldig beskou en die geldigheid daarvan word verleng tot 31 Augustus. Die Automobiel‑Assosiasie (AA) het die jongste verwikkelinge as ŉ reuseoorwinning vir motoriste bestempel. Die AA het minder as twee weke terug ŉ aanlyn petisie van stapel gestuur om die departement te oortuig om die geldigheidstydperk van lisensies tot einde Januarie 2021 te verleng. “Dit is wonderlike nuus vir motoriste wat bekommerd was oor die feit om wettig op die pad te wees weens die toenemende agterstand met hernuwings,” het Willem Groenewald, uitvoerende hoof van die AA, gesê. Groenewald het ŉ beroep op motoriste gedoen om wel so gou as moontlik enige lisensies wat verstryk het, te probeer hernu. Die AA het die verlenging versoek om voorsiening te maak vir die sluiting van lisensiesentrums tydens die feestyd, en vir verdere moontlike sluitings as gevolg van Covid-19.